የጎንደር አብያተ መንግሥታት ዕድሳት በግዥ ሥርዓቱ ችግር ምክንያት መጓተት ገጥሞታል፡፡
ባሕር ዳር፡ ጥቅምት 19/2012 ዓ.ም (አብመድ) የኬሚካል ግዥው መጓተት አብያተ መንግሥታቱ በፍጥነት ጥገና እንዳይደረግላቸው እንቅፋት እንደፈጠረ የጎንደር ከተማ አስተዳደር ባሕል ቱሪዝምና ስፖርት መምሪያ አስታውቋል፡፡የጎንደር አብያተ መንግሥታት ሕንጻዎች መሠረታዊ ጥገና ሳይደረግላቸው ለረጅም ዓመታት በመቆየታቸው ምክንያት ከፍተኛ ጉዳት ደርሶባቸዋል፡፡ በ2011 ዓ.ም የተሰነጣጠቁትን የሕንጻ አካላት ጥገና ለማድረግና የተጎዱ “የባልኮኒ” እንጨቶችን ለመቀየር እንቅስቃሴ ቢደረግም ወደ ተግባር በመግባት ሕንጻዎቹን ከጉዳት መታደግ አልተቻለም፡፡የጎንደር ከተማ አስተዳድር ባሕል ቱሪዝምና ስፖርት መምሪያ ኃላፊ አቶ አስቻለው ወርቁ እድሳቱ ያልተከናወነው በግዥ መጓተት ምክንያት መሆኑን ተናግረዋል፡፡ ለግንባታው የሚያስፈልጉ የእንጨት እና ሌሎች ቁሳቁሶች መዘጋጅታቸውን የተናገሩት ኃላፊው የሚቀየሩት “የባልኮኒ” እንጨቶች በፈንገስ እንዳይጠቁ ማከም ያስፈልጋቸዋል፤ መድኃኒቱ በጨረታ የማይገኝ በመሆኑና የምርምር ማዕከላት ቀምመው በቀጥታ ትዕዛዝ የሚያቀርቡት ስለሆነ በፋይናንስ ሕጉ መሠረት ተፈጻሚ ሊሆን አልቻለም፡፡ በዚህ ምክንያትም በ2011 ዓ.ም ሳይጠገኑ ለቀሩት አብያተ መንግሥታት በዚህ ዓመትም የጥገና መዘግየት ተፈጥሮባቸዋል፡፡